b'\n_START_ARTICLE_\nAngelsaksisk p\xc3\xa5kl\xc3\xa6dning\n_START_PARAGRAPH_\nAngelsaksisk p\xc3\xa5kl\xc3\xa6dning refererer til europ\xc3\xa6isk p\xc3\xa5kl\xc3\xa6dning i den tidlige middelalder, der blev b\xc3\xa5ret af angelsaksere i Storbritannien fra de migrerede til landet i 400-tallet og frem til begyndelsen af den normanniske erobring af England i midten af 1000-tallet. Linjen af saksiske konger begyndte med Egbert af Wessex i 829 og sluttede med Harold Godvinson, der blev besejret af Vilhelm Erobreren under slaget ved Hastings i 1066, der cementerede normannerne som herskere over England. De nye normanniske herskere medbragte ny t\xc3\xb8jmode fra kontinentet, hvilket havde stor effekt i England. Angelsaksernes kl\xc3\xa6dedragter \xc3\xa6ndrede sig flere gange i den periode den var dominerende, og studiet af disse inkluderer forskning i individuelle stykker t\xc3\xb8j, tekstilerne og hvordan t\xc3\xb8jet blev fremstillet._NEWLINE_Angelsaksernes t\xc3\xb8j blev fremstillet af forskellige naturmaterialer. Hamp og h\xc3\xb8r blev spundet til garn som blev v\xc3\xa6vet. Kvinder var ansvarlige for at passe f\xc3\xa5r, hvis uld blev spundet til garn. Det endelige kl\xc3\xa6de blev hovedsageligt brugt i de naturlige farver, og ikke farvet med planter. Det er blevet estimeret at omkring 70\xc2\xa0% af en kvindes \xc3\xa5r blev brugt p\xc3\xa5 at fremstille tekstiler. _NEWLINE_L\xc3\xa6der blev fremstillet fra dyr og brugt til bl.a. sko, b\xc3\xa6lter, tasker og punge.'